REGOLAMENT TAL-KUMMISSJONI (KE) Nru 1018/2006
ta’ l-4 ta' Lulju 2006
li jemenda r-Regolament (KE) Nru 2799/1999 li jistabbilixxi regoli dettaljati sabiex jiġi applikat ir-Regolament (KE) Nru 1255/1999 rigward il-konċessjoni ta’ għajnuna għall-ħalib xkumat u t-trab tal-ħalib xkumat intiżi għall-għalf tal-annimali u l-bejgħ ta’ dan it-trab tal-ħalib xkumat
IL-KUMMISSJONI TAL-KOMUNITAJIET EWROPEJ,
Wara li kkunsidrat it-Trattat li jistabbilixxi l-Komunità Ewropea,
Wara li kkunsidrat ir-Regolament tal-Kunsill (KE) Nru 1255/1999 tas-17 ta’ Mejju 1999 dwar l-organizzazzjoni komuni tas-suq tal-ħalib u tal-prodotti tal-ħalib (1), u b’mod partikolari l-Artikolu 15 tiegħu,
Billi:
(1)
L-Artikolu 7(1) tar-Regolament tal-Kummissjoni (KE) Nru 2799/1999 (2) jiffissa l-ammont ta’ għajnuna għall-ħalib xkumat u għat-trab tal-ħalib xkumat intiżi għall-għalf tal-annimali waqt li jitqiesu l-fatturi stabbiliti fl-Artikolu 11(2) tar-Regolament (KE) Nru 1255/1999. Minħabba ż-żieda fil-prezz tas-suq tat-trab tal-ħalib xkumat fis-suq intern u ż-żieda fil-prezzijiet tas-suq tal-proteini li jikkompetu miegħu, it-tnaqqis fil-provvista ta’ trab tal-ħalib xkumat u s-sitwazzjoni pożittiva tal-prezzijiet tal-għoġġiela, l-ammont ta’ għajnuna għandu jiġi ffissat għal żero sakemm iddum għaddejja s-sitwazzjoni preżenti.
(2)
Ir-Regolament (KE) Nru 2799/1999 għandu għalhekk jiġi emendat skont dan
(3)
Il-Kumitat ta’ Ġestjoni għall-Ħalib u l-Prodotti mill-Ħalib ma tax opinjoni fil-limitu ta’ żmien stabbilit mill-president tiegħu,
ADOTTAT DAN IR-REGOLAMENT:
Artikolu 1
Fl-Artikolu 7 tar-Regolament (KE) Nru 2799/1999, il-paragrafu 1 għandu jinbidel b’dan li ġej:
“1. L-għajnuna għandha tiġi ffissata għal:
(a)
EUR 0,81 għal kull 100 kg ta’ ħalib xkumat b’kontenut ta’ proteina ta’ mhux anqas minn 35,6 % tal-estratt niexef mhux xaħmi;
(b)
EUR 0,71 għal kull 100 kg ta’ ħalib xkumat b’kontenut ta’ proteina ta’ mhux anqas minn 31,4 % imma anqas minn 35,6 % tal-estratt niexef mhux xaħmi;
(c)
EUR 10,00 għal kull 100 kg ta’ trab tal-ħalib xkumat b’kontenut ta’ proteina ta’ mhux anqas minn 35,6 % tal-estratt niexef mhux xaħmi;
(d)
EUR 8,82 għal kull 100 kg ta’ trab tal-ħalib xkumat b’kontenut ta’ proteina ta’ mhux anqas minn 31,4 % imma anqas minn 35,6 % tal-estratt niexef mhux xaħmi.”
Artikolu 2
Dan ir-Regolament għandu jidħol fis-seħħ fil-jum ta’ wara l-pubblikazzjoni tiegħu f'Il-Ġurnal Uffiċjali tal-Unjoni Ewropea.
Dan ir-Regolament għandu jorbot fl-intier tiegħu u japplika direttament fl-Istati Membri kollha.
Magħmul fi Brussell, 4 ta' Lulju 2006.